ኣብቲ እዋን ኣብ ዝነበረ ዓብዪ ሆስፒታል ህዝባዊ ግንባር ዓንበርበር ተሓኪሙ ድሒኑ፡ ናብ ሜዳ ተመሊሱ ፊደል ቖጺሩ ሕክምና ተምሃሩ። ድሕሪ 2ይ ውድባዊ ጉባኤ ናብ ቤት ትምህርቲ ማርታ ከይዱ፡ ንሽዱሽተ ዓመት ብሕክምና ስለ ዘገልገለ፡ 'ኪሮስ ማርታ' ዝብል ሳጓ ለጊቡዎ። ኣብዚ እዋን ዚያዳ በዚ ሳጉኡ'ዩ ዝፍለጥ። ነባሪ ከተማ 'ዓብዪ ዓዲ' ኪሮስ ማርታ፡ ካብ 1984 ዓ.ም [ኣቆጻጽራ ኢትዮጵያ] ጀሚሩ ድማ ኣብ ሆስፒታል ዓብዪ ዓዲ ነርስ ኮይኑ ክሰርሕ ድሕሪ ምጽናሕ ኣብዚ እዋን ፊዚዮቴራፒስት ኮይኑ የገልግል ኣሎ። ጉዱእ ኣካል'ዩ፤ ንተኸታተልቲ ሸሞንተ ዓመታት ብዘይምቁራጽ ንህንጸት ዓብዪ ግድብ ሕዳሰ ዝውዕል ቦንድ ብፍርቂ ወርሓዊ ደሞዙ ዝዕድግ ዘሎ ኪሮስ፡ ቢቢሲ ኣብ ዙርያ ግድብ ሕዳሰ ኣባይ ኣዛሪብዎ'ሎ። ቢቢሲ፡ኣብ ዓብዪ ዓዲ 'ኪሮስ ቦንድ' ኢሎም ከም ዝጽውዑኻ ሰሚዐ፤ ሚስጢሩ እንታይ'ዩ?
